CELEX: 62015TN0562
Language: et
Date: 2015-09-25 00:00:00
Title: Kohtuasi T-562/15: 25. septembril 2015 esitatud hagi – Federcaccia Toscana jt versus komisjon

16.11.2015   
            
            
               ET
            
            
               Euroopa Liidu Teataja
            
            
               C 381/53
            
         25. septembril 2015 esitatud hagi – Federcaccia Toscana jt versus komisjon
   (Kohtuasi T-562/15)
   (2015/C 381/64)
   Kohtumenetluse keel: itaalia
   
      Pooled
   
   
      Hagejad: Federcaccia Toscana (Firenze, Itaalia), Moreno Periccioli (Volterra, Itaalia), Arcicaccia Toscana (Firenze, Itaalia), Fabio Lupi (Cascina, Itaalia), Associazione dei Migratoristi Italiani per la conservazione dell'ambiente naturale (ANUU) – TOSCANA (Cerreto Guidi, Itaalia), Franco Bindi (Cerreto Guidi, Itaalia) (esindaja: advokaat A. Bruni)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tuvastada, et Euroopa Komisjon rikkus õigusnormi, jättes analüüsimata Itaalia esialgsed Key Concepts andmed, mis puudutavad metskurvitsate, laulurästaste ja paskrästaste paaritumiseelset rännet, ega võrrelnud neid samasuguste andmetega, mis olid kogutud Prantsusmaal, rikkudes selliselt kohustust töötada välja rahvusvahelised, geograafiliselt ja klimaatiliselt ühtsed andmed;
            
         
               —
            
            
               tuvastada, et Euroopa Komisjon rikkus õigusnormi, jättes ajakohastamata Itaalia esialgsed Key Concepts andmed, mis puudutavad metskurvitsate, laulurästaste ja paskrästaste paaritumiseelset rännet, kooskõlastades ja ühtlustades need samasuguste Prantsusmaa andmetega, mida ta pidas õigeks ja seaduspäraseks, määratledes kolme eespool nimetatud liigi paaritumiseelse rände perioodina ka Itaalias veebruari teise dekaadi alguse;
            
         
               —
            
            
               tuvastada, et Euroopa Komisjon nõudis – kuigi puudusid kehtivad ja nõuetekohased eeldused –, et Itaalias ja täpsemalt Toscanas kehtestataks metskurvitsatele, laulurästastele ja paskrästastele põhjendamatud küttimispiirangud võrreldes sellega, mis on lubatud Prantsusmaal, eriti Korsikal, kui ta tõi nende kolme liigi jahihooaja lõpu Toscanas varasemaks, 20. jaanuarile;
            
         
               —
            
            
               tuvastada, et komisjoni poolt vaid Itaalia suhtes algatatud menetlus EU PILOT nr 6955/14/ENVI on liikmesriikide ja/või liikmesriikide maakondade erineva kohtlemise ja nõuetekohaste eelduste puudumise tõttu ebaseaduslik, sest ta ei algatanud seda samal ajal Prantsusmaal ega viinud läbi eelnevat uurimist, mis oleks võimaldanud koguda kooskõlalisi andmeid, mis oleksid õigustanud eeldust, et metskurvitsate, laulurästaste ja paskrästaste paaritumiseelse rände tegelik eeldatav alguse kuupäev Korsikal (20. veebruar) on kuu võrra hilisem võrreldes paaritumiseelse rände tegeliku eeldatava alguse kuupäevaga Toscanas (20. jaanuar);
            
         
               —
            
            
               tuvastada, et Euroopa Komisjoni tegevusetus on ebaseaduslik, võttes arvesse kaebust, mille hagejatest seltsid talle 29. mail 2015. aastal esitasid, ning tuvastada komisjoni 9. septembri 2015. aasta kirjas nr ENV.D.2/MC-GM/vf/ARES (2015) 3758354 saadetud ebamäärane vastus;
            
         
               —
            
            
               kohustada komisjoni viia Itaalia Key Concepts andmed metskurvitsate, laulurästaste ja paskrästaste paaritumiseelse rände kohta kooskõlla vastavate Prantsusmaa põhimõistetega ja määratleda sellest tulenevalt nende rände alguseks veebruari teine dekaad;
            
         
               —
            
            
               igal juhul kohustada komisjoni viia Itaalia Key Concepts andmed metskurvitsate, laulurästaste ja paskrästaste paaritumiseelse rände kohta Toscanas kooskõlla vastavate Prantsusmaa Key Concepts andmetega Korsika kohta ja määratleda sellest tulenevalt nende rände alguseks veebruari teine dekaad;
            
         
               —
            
            
               mõista komisjonilt välja hüvitis kahju eest, mida jahindusseltsid nende rikkumiste tõttu kandsid, summas, mida Üldkohus peab mõistlikuks ja õiglaseks.
            
         
      Väited ja peamised argumendid
   
   Käesoleva hagi peamiseks esemeks on nõue tuvastada komisjoni rikkumised selles tähenduses, et ta jättis ebaseaduslikult reageerimata hagejatest seltside 29. mai 2015. aasta kaebusele, milles nad palusid ajakohastada Itaalia Key Concepts ja muuta sellest tulenevalt metskurvitsate, laulurästaste ja paskrästaste paaritumiseelse rände alguse kuupäeva, määrates selleks veebruari teise dekaadi.
   Hageja väidab oma hagi põhjenduseks, et Itaaliat puudutavad Key Concepts seoses metskurvitsate, laulurästaste ja paskrästaste paaritumiseelse rändega on valed, ebausaldusväärsed ja ilmselgelt seosetud võrreldes teiste liikmesriikide või maakondade andmetega, mida iseloomustavad ühtsed geograafilised, keskkonna- ja klimaatilised tingimused ning mis puudutavad sama asustus- ja talvitumisala, mille moodustab Vahemere piirkond.
   
               —
            
            
               Hagejad väidavad, et komisjon rikkus oma kohustust ajakohastada ja täpsustada Key Concepts andmeid perioodiliselt ja võtta meetmed, et tagada aluslepingute ühetaoline kohaldamine liidu territooriumil, ilma liikmesriikide vahelise diskrimineerimiseta.
            
         
               —
            
            
               Lisaks leiavad nad, et komisjoni rikkumine, mille võib kvalifitseerida puudulikuks või tegevusetuseks, kujutab endast ELL artikli 17 lõike 1, ELTL artiklite 192 ja 291, Euroopa Parlamendi ja nõukogu 30. novembri 2009. aasta direktiivi 2009/147/EÜ loodusliku linnustiku kaitse kohta (ELT L 20, lk 7) põhjenduse 4 ning artiklite 7, 10 ja 16, nõukogu direktiivi 79/409/EMÜ loodusliku linnustiku kaitse kohta (nüüd direktiiv 2009/147/EÜ) alusel antud jahipidamise juhendi punkti 2.5.13, Euroopa Parlamendi ja nõukogu 16. veebruari 2011. aasta määruse (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, lk 13), Euroopa Liidu põhiõiguste harta artikli 4 lõigete 2 ja 9 ning ELTL artikli 18 rikkumist.